CELEX: 52017PC0561
Language: et
Date: 2017-10-03
Title: Ettepanek: NÕUKOGU RAKENDUSOTSUS, mille kohaselt lubatakse Madalmaade Kuningriigil kehtestada erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 193

EUROOPA KOMISJON
            Brüssel,3.10.2017
            COM(2017) 561 final
            2017/0243(NLE)
            Ettepanek:
            NÕUKOGU RAKENDUSOTSUS,
            mille kohaselt lubatakse Madalmaade Kuningriigil kehtestada erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 193
            
               
         
         
            
               SELETUSKIRI
            
            
               
                  Vastavalt 28. novembri 2006. aasta direktiivi 2006/112/EÜ (mis käsitleb ühist käibemaksusüsteemi) (edaspidi „käibemaksudirektiiv“) artikli 395 lõikele 1 võib nõukogu ühehäälselt komisjoni ettepaneku põhjal anda igale liikmesriigile loa võtta erimeetmeid kõnealuse direktiivi sätetest erandite tegemiseks, et lihtsustada käibemaksu kogumist või hoida ära teatavat liiki maksudest kõrvalehoidumist või maksustamise vältimist.
               
               
                  Kirjas, mille komisjon registreeris 11. juulil 2017, taotlesid Madalmaad erandit käibemaksudirektiivi artiklist 193, et kohaldada pöördmaksustamist telekommunikatsiooniteenuste osutamise suhtes. Komisjon teavitas 5. septembri 2017. aasta kirjaga käibemaksudirektiivi artikli 395 lõike 2 kohaselt teisi liikmesriike Madalmaade taotlusest. Komisjon teatas 6. septembri 2017. aasta kirjaga Madalmaadele, et tal on taotluse hindamiseks kogu vajalik teave.
               
            
            
               1.ETTEPANEKU TAUST
            
            
               •Ettepaneku põhjused ja eesmärgid
            
            
               
                  Käibemaksudirektiivi artiklis 193 on sätestatud, et tavaliselt tasub käibemaksu kaupu tarniv või teenuseid osutav maksukohustuslane.
               
            
            
               Käibemaksudirektiivi artikli 199a kohaselt võivad liikmesriigid ette näha, et kõnealuses artiklis loetletud tarnete eest on käibemaksu kohustatud tasuma maksukohustuslane, kellele tarne tehakse (pöördmaksustamine). Pöördmaksustamise kohaselt vastutab käibemaksu tasumise eest maksukohustuslane, kellele tarned tehakse. Samal ajal kõnealune maksukohustuslane deklareeriks ja arvaks maha tarnele vastava käibemaksu, kui tal oleks täielik mahaarvamisõigus, mis viiks selleni, et riigikassasse käibemaksu tegelikult ei laekuks. Telekommunikatsiooniteenused on loetletud käibemaksudirektiivi artikli 199a punktis g. 
            
            
               
                  Madalmaad ei kasuta käibemaksudirektiivi artikli 199a punkti g kohast võimalust ega kohalda pöördmaksustamist telekommunikatsiooniteenuste suhtes. Madalmaade telekommunikatsiooniteenuste sektoris hiljuti avastatud pettuste tõttu tahaks nimetatud liikmesriik kehtestada riigisiseste telekommunikatsiooniteenuste osutamise suhtes pöördmaksustamise. 
               
            
            
               Käibemaksudirektiivi artikli 199a kohaselt võib pöördmaksustamist kohaldada kuni 31. detsembrini 2018 ja vähemalt kaheaastaseks ajavahemikuks. Kuna kaheaastase ajavahemiku tingimus ei ole täidetud, ei saa Madalmaad kohaldada pöördmaksustamist eespool nimetatud artikli alusel. 
            
            
               Seepärast taotlesid Madalmaad erandit käibemaksudirektiivi artiklist 193, et kohaldada käibemaksudirektiivi artiklil 395 põhinevat pöördmaksustamist telekommunikatsiooniteenuste osutamise suhtes. 
            
            
               Taotletud erandi alusel püütakse ennetada käibemaksupettust telekommunikatsiooniteenuste sektoris. Vaatamata sellele, et telekommunikatsiooniteenuste osutamine võimaldab pettust ning Madalmaad seda võimalust hoolega jälgivad, avastasid nad hiljuti kõneminutitega kauplemise petuskeemid, mis hõlmavad tervet rida varikauplejaid ja puhverfirmasid, sh kolmandates riikides asuvaid kauplejaid. Kõnealuste petuskeemide tõttu vähenes käibemaksutulu märkimisväärselt. 
            
            
               Madalmaade esitatud teabest nähtub, et pettuse avastamise ja ennetamise tavapärased meetodid ei ole tõhusad, kuna petuskeemiga hõlmatud teenuseid osutatakse väljastpoolt ELi ning need ei ole kantud ühtegi registrisse ega loetelusse. Makseid tehakse makseplatvormide kaudu väljaspool ELi asuvate pangakontode abil, mis teeb ülekannete avastamise keerulisemaks ja pankadelt teabe saamise võimatuks. Madalmaad märgivad, et ilma asjaomaste teenuste pöördmaksustamiseta suureneks maksukahjum hüppeliselt. 
            
            
               Telekommunikatsiooniteenuseid peetakse pettusi võimaldavaks ning need on lisatud käibemaksudirektiivi artikli 199a punkti g. Kui vähemalt kaheaastase ajavahemiku tingimus oleks täidetud, võiksid Madalmaad pöördmaksustamise kohaldamisel tugineda viimati nimetatud artiklile. 
            
            
               Seepärast tehakse ettepanek anda erand käibemaksudirektiivi artikli 199a kohaseks kehtivusajaks. Tehakse ettepanek anda erand kuni 31. detsembrini 2018, st käibemaksudirektiivi artikli 199a kohase kuupäeva lõpuni. 
            
            
               •Kooskõla poliitikavaldkonnas praegu kehtivate õigusnormidega
            
            
               
                  Käibemaksudirektiivi artikli 199a punkti g alusel võib pöördmaksustamist kohaldada telekommunikatsiooniteenuste suhtes. Mõned liikmesriigid kohaldavad sellel sättel
                     1
                   põhinevat pöördmaksustamist. Kui vähemalt kaheaastase ajavahemiku tingimus on täidetud, võiksid Madalmaad kohaldada pöördmaksustamist telekommunikatsiooniteenuste suhtes, taotlemata käibemaksudirektiivi artiklil 395 põhinevat erandit. 
               
               
                  Seepärast on kavandatud meede kooskõlas käibemaksudirektiivi kehtivate sätetega. 
               
            
            
               2.ÕIGUSLIK ALUS, SUBSIDIAARSUS JA PROPORTSIONAALSUS
            
            
               •Õiguslik alus
            
         
         
            
               Käibemaksudirektiivi artikkel 395.
            
            
               •Subsidiaarsus (ainupädevusse mittekuuluva valdkonna puhul) 
            
            
               Pidades silmas ettepaneku aluseks olevat käibemaksudirektiivi sätet, tehakse ettepanek ELi ainupädevusse kuuluvas valdkonnas. Subsidiaarsuse põhimõtet seetõttu ei kohaldata.
            
            
               •Proportsionaalsus
            
            
               Otsus käsitleb liikmesriigile tema enda taotlusel antud luba ja sellega ei määrata mingeid kohustusi.
            
            
               Erandi piiratud ulatust arvestades on erimeede kooskõlas taotletava eesmärgiga, st hoida ära teatavat liiki maksudest kõrvalehoidumist või maksustamise vältimist konkreetses sektoris. 
            
            
               •Vahendi valik
            
            
               Käibemaksudirektiivi artikli 395 kohaselt on erandi tegemine ühistest käibemaksueeskirjadest võimalik vaid komisjoni ettepaneku põhjal nõukogus ühehäälselt antud loa alusel. Lisaks on nõukogu otsus sobivaim vahend, sest selle saab adresseerida üksikutele liikmesriikidele.
            
            
               3.JÄRELHINDAMISE, SIDUSRÜHMADEGA KONSULTEERIMISE JA MÕJU HINDAMISE TULEMUSED
            
            
               •Konsulteerimine sidusrühmadega
            
            
               
                  Käesolev ettepanek põhineb Madalmaade esitatud taotlusel ja käsitleb ainult kõnealust liikmesriiki.
               
            
            
               •Eksperdiarvamuste kogumine ja kasutamine
            
            
               Välisekspertide arvamusi ei olnud vaja kasutada.
            
            
               •Mõju hindamine
            
            
               Rakendusotsuse ettepaneku eesmärk on hoida ära teatavat liiki maksudest kõrvalehoidumist või maksustamise vältimist telekommunikatsiooniteenuste sektoris. Pöördmaksustamine peaks aitama Madalmaadel takistada hiljuti avastatud käibemaksupettuste edasist levikut ning vältida pettusi telekommunikatsiooniteenuste osutamisel. Seega on erandit tegeval meetmel positiivne mõju. 
            
            
               Erandi kitsa kohaldamisala ning piiratud kohaldamisaja tõttu on mõju igal juhul piiratud.
            
            
               4.MÕJU EELARVELE
            
            
               Ettepanek ei mõjuta ELi eelarvet. 
            
            
               5.MUU TEAVE
            
            
               Ettepanek sisaldab aegumisklauslit, mille tähtpäevaks on 31. detsember 2018.
            
         
         
            
               2017/0243 (NLE)
            
            
               Ettepanek:
            
            
               NÕUKOGU RAKENDUSOTSUS,
            
            
               mille kohaselt lubatakse Madalmaade Kuningriigil kehtestada erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 193
            
            
               EUROOPA LIIDU NÕUKOGU,
            
            
               võttes arvesse Euroopa Liidu toimimise lepingut, 
            
            
               võttes arvesse nõukogu 28. novembri 2006. aasta direktiivi 2006/112/EÜ, mis käsitleb ühist käibemaksusüsteemi,
                  2
                eriti selle artikli 395 lõiget 1,
            
            
               võttes arvesse Euroopa Komisjoni ettepanekut
            
            
               ning arvestades järgmist:
            
            
               (1)Direktiivi 2006/112/EÜ artikli 193 kohaselt on tavaliselt maksuhalduritele käibemaksu tasuma kohustatud kaubatarneid tegev või teenuseid osutav maksukohustuslane.
            
            
               (2)Käibemaksudirektiivi artikli 199a punkti g kohaselt võivad liikmesriigid ette näha, et telekommunikatsiooniteenuste osutamise eest on käibemaksu kohustatud tasuma maksukohustuslane, kellele teenus osutatakse (pöördmaksustamine). Madalmaad ei ole seda võimalust kasutanud. 
            
            
               (3)Madalmaade telekommunikatsiooniteenuste sektoris hiljuti avastatud pettuste tõttu tahaks nimetatud liikmesriik kehtestada pöördmaksustamise riigisiseste telekommunikatsiooniteenuste osutamise suhtes. 
            
            
               (4)Käibemaksudirektiivi artikli 199a kohaselt võib pöördmaksustamist kohaldada kuni 31. detsembrini 2018 ja vähemalt kaheaastaseks ajavahemikuks. Kuna kaheaastase ajavahemiku tingimus ei ole täidetud, ei saa Madalmaad kohaldada pöördmaksustamist käibemaksudirektiivi artikli 199a punkti g alusel. 
            
            
               (5)Kirjas, mille komisjon registreeris 11. juulil 2017, taotlesid Madalmaad erandit käibemaksudirektiivi artiklist 193, et kohaldada käibemaksudirektiivi artiklil 395 põhinevat pöördmaksustamist telekommunikatsiooniteenuste osutamise suhtes. 
            
            
               (6)Vastavalt direktiivi 2006/112/EÜ artikli 395 lõikele 2 teavitas komisjon 5. septembri 2017. aasta kirjaga teisi liikmesriike Madalmaade taotlusest. Komisjon teatas 6. septembri 2017. aasta kirjaga Madalmaadele, et tal on taotluse hindamiseks kogu vajalik teave.
            
            
               (7)Taotletud erandi alusel püütakse ennetada käibemaksupettust telekommunikatsiooniteenuste sektoris. Vaatamata sellele, et telekommunikatsiooniteenuste osutamine võimaldab pettust ning Madalmaad seda võimalust hoolega jälgivad, avastati hiljuti kõneminutitega kauplemise petuskeemid, mis hõlmavad tervet rida varikauplejaid ja puhverfirmasid. Kõnealuste petuskeemide tõttu vähenes maksutulu märkimisväärselt. 
            
            
               (8)Madalmaade esitatud teabest nähtub, et pettuse avastamise ja ennetamise tavapärased meetodid ei ole tõhusad, kuna petuskeemiga hõlmatud teenuseid osutatakse väljastpoolt ELi ning need ei ole kantud ühtegi registrisse ega loetelusse. Makseid tehakse makseplatvormide kaudu väljaspool Euroopa Liitu asuvate pangakontode abil, mis teeb ülekannete avastamise keerulisemaks ja pankadelt teabe saamise võimatuks. Madalmaad märgivad, et ilma asjaomaste teenuste pöördmaksustamiseta suureneks maksukahjum hüppeliselt. 
            
            
               (9)Seepärast tuleks Madalmaadele anda luba kohaldada pöördmaksustamist telekommunikatsiooniteenuste osutamise suhtes käibemaksudirektiivi artikli 199a kohaseks kehtivusajaks. Erand tuleks anda kuni 31. detsembrini 2018. 
            
            
               (10)Erandil ei ole kahjulikku mõju käibemaksust laekuvatele liidu omavahenditele, 
            
            
               ON VASTU VÕTNUD KÄESOLEVA OTSUSE: 
            
         
         
            
               Artikkel 1
            
            
               Erandina direktiivi 2006/112/EÜ artiklist 193 antakse Madalmaadele luba telekommunikatsiooniteenuste osutamisel määrata maksuhalduritele käibemaksu tasumise eest vastutavaks isikuks teenuse saaja. 
            
            
               Artikkel 2
            
            
               Käesolev otsus jõustub selle teatavakstegemise päeval.
            
            
               Käesolev otsus kehtib kuni 31. detsembrini 2018.
            
            
               Artikkel 3
            
            
               Käesolev otsus on adresseeritud Madalmaade Kuningriigile.
            
            
               Brüssel,
            
            
               
                     Nõukogu nimel
               
               
                     eesistuja
               
            
         
         
            
                  
                     (1)
                  Vt käibemaksukomitee teadete loetelu. 
                  http://ec.europa.eu/taxation_customs/sites/taxation/files/resources/documents/taxation/vat/key_documents/vat_committee/notifications.pdf
               
               
                  
                     (2)
                  ELT L 347, 11.12.2006, lk 1.